РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број : 06-2/304-16

16. децембар 2016. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 16. ДЕЦЕМБРА 2016. ГОДИНЕ

Седница је почела у 09:30 часова.

Седницом је председавао председник Одбора Муамер Зукорлић,.

Седници су присуствовали чланови Одбора: проф. др. Марко Атлагић, проф. др. Љубиша Стојмировић, др Владимир Орлић, Марко Парезановић, Богдан Обрадовић, Наташа Ст. Јовановић, проф. др. Жарко Обрадовић, Милетић Михајловић, Фатмир Хасани и Ратко Јанков.

Седници су присуствовали заменици чланова: Михајло Јокић и Нада Лазић.

Седници нису присуствовали: Жарко Кораћ, Ђорђе Косанић, Милена Бићанин, Дубравко Бојић и Александра Јерков као ни њихови заменици.

Седници је присуствовла и народна посланица Мариника Тепић.

**На предлог председника Одбора, усвојен је следећи:**

**Д н е в н и р е д**

1. **Утврђивање Предлога одлуке о разрешењу Ивана Ћирића дужности члана Националног просветног савета, изабраног из реда Савеза педагога физичке културе Србије;**
2. **Разно**

Прва тачка дневног реда: Утврђивање Предлога одлуке о разрешењу Ивана Ћирића дужности члана Националног просветног савета, изабраног из реда Савеза педагога физичке културе Србије

**Пре преласка на разматрање тачке дневног реда, стављен је на гласање записник 5. седнице Одбора, који је затим усвојен.**

Народна посланица Мариника Тепић предложила је да Одбор на нивоу закључка тражи додатне информације од предлагача-Друштва педагога физичке културе Србије, шта су то „непримерена понашања Ивана Ћирића“. Истакла је да је консултовала друга удружења поводом овог случаја и да су и они изразили резерву према овом предлогу, имајући у виду да је и сам предлагач најпасивније удружење педагога физичке културе због чега су се и неке струковне организације удружиле у нови Српски савез физичке културе. То отвара и питање репрезентативности удружења које ће делегирати будућег представника у Национални просветни савет. На крају је додала, да по њеним информацијама једина замерка која би се могла упутити Ивану Ћирићу јесте да није “довољно гласно” стао иза министарове иницијативe која се тиче укидања трећег часа физичког васпитања од следеће године.

Ратко Јанков сложио се са народном посланицом Мариником Тепић рекавши да подржава предлог да Одбор затражи додатно појашњење аргумената за смену Ивана Ћирића, будући да саматра да је разрешење једана веома озбиљна ствар која на неки начин обележава ту личност у даљем професионалном животу.

Жарко Обрадовић је истакао да Одбор не може одлучивати о репрезентативности или нерепрезентативности удружења, већ да то треба да раде друге надлежне институције. Сходно томе, ако је Друштво предложило смену свог члана треба поступити према том предлогу иако се слаже да је образложење за тај предлог оскудно.

Председник Одбора Муамер Зукорлић је оценио да репрезентативност Друштва није спорна, као ни недовољна аргументација која је у допису изнета у прилог смене Ивана Ћирића и да је на Одбору да процени да ли ће одлучити о том предлогу сада, или ће затражити од друштва да достави додатно објашњење и онда се на новој седници изјаснити о овом предлогу.

Владимир Орлић рекао је да би ово требало да буде само техничко питање, будући да у Закону стоји да предлагач има право да смени члана кога је именовао. Такође је навео да сматра ирелевантном тему репрезентативности удружења, као и подржавање или неподржавање неких политичких одлука. На крају је дода,о да се не противи предлогу да Одбор затражи додатно појашњење, али и напоменуо да онда седнице треба заказивати онда када су приремљене.

Нада Лазић је била мишљења да Одбор никако не сме бити пуки извршилац става Друштва без обзира на његову компетентност те да додатно објашњење предлога сматра неопходним.

У дискусији која је уследила, чланови Одбора су се сагласили да се затражи додатно објашњење од Друштва педагога физичке културе Србије у вези предлога за смену Ивана Ћирића и да се да рок од пет дана за њихов одговор.

**Затим је председавајући ставио на гласање предлог да се Савезу педагога физичке културе упути закључак којим Одбор у року од пет дана тражи допуну образложења за смену Ивана Ћирића.**

**Одбор је са дванаест гласова за, прихватио овај предлог.**

Седница је завршена у 10:20 часова.

СЕКРЕТАР ПРЕДСЕДНИК

Драгомир Петковић Муамер Зукорлић